|  |
| --- |
| Dokument oprettet 23. august 2022 / kft\_dh  Sag 10-2022-00272 – Dok. 599342 |

# Referat af møde i forretningsudvalget den 31. august 2022

Til stede: Sif Holst, Lars Ahlburg, Anni Sørensen, Pia Allerslev, Kathe B. Johansen, Katrine Mandrup Tang, Line Brøgger Kjærgaard (under punkt 3), Karen Knudsen (under punkt 9) og Mette Søndergaard Pedersen (referent).

Afbud: Thorkild Olesen.

### 1. Godkendelse af dagsorden

Dagsordenen blev godkendt.

### 2. Opfølgning på FU-møde den 7. juni 2022

Ingen bemærkninger.

### 3. DH’s Partnerskaber med paraplyorganisationer i Syd

På det internationale område har DH gennem en årrække indgået partnerskaber med nationale handicapparaplyorganisationer i Ghana, Rwanda og Nepal, og partnerskaberne har alle bidraget til en række vigtige resultater, der giver positive forandringer i levevilkår for mennesker med handicap.

DH vil igangsætte en proces i samarbejde med medlemsorganisationerne med henblik på at identificere nye partnere, som på sigt kan erstatte de igangværende partnerskaber. Rammen for udvælgelse af DH’s fremtidige partnerskaber vil tage udgangspunkt i de principper, som er ridset op i den partnerskabspolitik, som blev godkendt af forretningsudvalget den 4. november 2020.

Forretningsudvalget tog orienteringen til efterretning og godkendte procesplan for identifikation af nye partnerskaber med paraplyorganisationer i Syd og sondering af evt. nye samarbejdsmodaliteter.

### 4. DH’s sundhedspolitik

Sammen med DH’s medlemsorganisationer arbejder DH på at udvikle en samlet sundhedspolitik, der forventes klar primo 2023. Der er i første omgang udvalgt to forslag om hhv. loft over brugerbetaling og oprettelse af hjælpemiddelcentre. Forretningsudvalget godkendte de to forslag, som DH kan spille ind på sundhedsområdet i en forventet valgkamp i efteråret.

### 5. Revision af udpegningskompetence til råd, nævn og udvalg

DH udpeger repræsentanter til en lang række råd, nævn og udvalg, og efter seneste kommunalvalg er arbejdsprocessen for udpegninger blevet gennemgået med henblik på behov for justeringer. Dette sker som led i strategi- og handlingsplanens pejlemærke om, at DH’s repræsentanter i råd, nævn og udvalg skal kobles tættere til sekretariat og bagland for at sikre vidensdeling. Forretningsudvalget godkendte den foreslåede plan for justering.

6. Udpegning til Patientinddragelsesudvalget i Region Hovedstaden

Efter indstilling fra DH’s medlemsorganisationer udpegede forretningsudvalget Inge Mynster-Nielsen (Diabetesforeningen) som fast medlem i Patientinddragelsesudvalget i Region Hovedstaden, og som suppleanter blev udpeget Elin Johansson (Nyreforeningen), Arnfinn Thorsteinsson (SIND) og Marianne Frølich (ADHD-foreningen).

### 7. Udpegning til tre interne poster

Jan Jakobsen har meddelt, at han pga. helbred udtræder af DH’s forretningsudvalg. Der skal derfor ske udpegning af FU-medlemmer til tre interne poster. Forretningsudvalget besluttede, at Sif Holst indtræder i Arbejdsgruppen med DH-afdelinger, Anni Sørensen indtræder i Udvalg om vedtægtsændringer og Lars Ahlburg indtræder i Bevillingsgruppen for Lokalpuljen.

### 8. Mødeplan for FU 2023

Forretningsudvalget godkendte mødeplan for 2023.

### 9. Temadrøftelse: Unge med handicap uden uddannelse og job

DH’s nye analyse af de mere end 46.000 unge 15-24-årige uden uddannelse og job viser, at 40 % af de unge har et handicap svarende til 18.800 unge. Forretningsudvalget tog en indledende drøftelse af udfordringer og forslag til løsninger på denne problematik.

DH har indsamlet viden fra DH’s medlemsorganisationer, og blandt unge med handicap, med henblik på at identificere barriererne for unge med handicap, der er uden uddannelse og job. Undersøgelsens resultater vil blive formidlet i en rapport, som danner udgangspunkt for den videre dialog med medlemsorganisationerne i forbindelse med udvikling af løsningsforslag, hvor også eksterne aktører bliver inddraget.

### 10. Ændring af DH’s vedtægter

Punktet blev udskudt til forretningsudvalget næste møde den 12. oktober 2022.

### 11. Evaluering af Folkemøde 2022

Forretningsudvalget evaluerede årets Folkemøde på Bornholm med henblik på optimering af DH’s deltagelse i Folkemøde 2023. Planlægningen af DH’s deltagelse i Folkemøde 2023 vil bygge videre på de gode erfaringer fra Folkemødet 2022, og forretningsudvalget gav udtryk for ønsket om, at der bliver skruet op for ambitionsniveauet, både i forhold til synlighed og politiske debatter.

### 12. Aktuel politisk drøftelse (fast punkt uden sagsfremstilling)

Forretningsudvalget drøftede den aktuelle politiske situation, hvor især regeringens fremlæggelse af forslag til finanslov blev debatteret.

### 13. Budgetopfølgning 2. kvartal 2022

Budgetopfølgning for DH pr. 30. juni 2022 viser, at det forventede underskud for året på kr. 1.074.000 er reduceret til et forventet underskud på kr. 489.000. Forretningsudvalget tog orienteringen til efterretning.

### 14. Status på Brugerservice

Brugerservice sagsbehandler ansøgningerne fra borgerne om parkeringskort, ledsagekort og brobizz-aftaler, og der har i 1. halvår 2022 været en markant vækst i antallet af ansøgninger og fornyelser. Dette skyldes bl.a. et efterslæb pga. Covid-perioden, men også en generel stigning i antallet af ansøgninger, hvilket må tilskrives demografi og øget fokus på mulighed for at søge parkerings- og ledsagekort. Forretningsudvalget tog orienteringen til efterretning med et ønske om at følge udviklingen.

### 15. Folketingsvalg

Folketingsvalget skal afholdes senest den 4. juni 2023, men meget tyder på, at det bliver allerede i indeværende år. DH har derfor planlagt en valgkampsindsats bestående af politiske temaer og aktiviteter for at synliggøre handicapområdet politisk overfor kommende beslutningstagere. Forretningsudvalget tog orienteringen til efterretning.

### 16. Status på DH’s kommunikationsstrategi

Som opfølgning på FU-seminaret den 29. marts 2022 og DH’s strategi- og handlingsplan blev der givet en kort status på DH’s kommunikationsindsats i 1. halvår 2022. Forretningsudvalget tog orienteringen til efterretning.

### 17. Status på undersøgelse om deltagelse i det lokale DH-arbejde

Der er gennem de seneste år gennemført en række initiativer for at styrke DH-afdelingernes rekruttering af nye aktive medlemmer. For at kvalificere det videre arbejde er der udarbejdet en undersøgelse af barrierer for deltagelse i DH-afdelingens arbejde. Der blev givet en midtvejsstatus på undersøgelsen, der peger på kerneudfordringer og muligheder i rekrutteringen til DH-afdelingen. Forretningsudvalget tog orienteringen til efterretning.

### 18. Korte orienteringer fra DH’s sekretariat

Der blev givet korte orienteringer om aktuelle sager i DH’s sekretariat; herunder de kommende møder i udviklingsnetværket og Handicappolitisk Råd. Forretningsudvalget tog orienteringen til efterretning.

### 19. Siden sidst fra DH’s formand og næstformand

Der blev givet en kort orientering om hhv. formandens og næstformandens deltagelse i forskellige møder og arrangementer m.m. siden sidste FU-møde. Forretningsudvalget tog orienteringen til efterretning.

### 20. Næste møde

Næste møde i forretningsudvalget er onsdag den 12. oktober 2022, kl. 12.30-16.00.

### 21. Evt.

Ingen bemærkninger.